Diari Oficial de la Generalitat Valenciana


Sumari del DOGV 2820, del 05-09-1996 (1996/839128)

ORDRE de 28 d'agost de 1996, de la Conselleria de Cultura, Educació i Ciència, per la qual es convoquen els XV Jocs Esportius de la Generalitat Valenciana.
-----------------------------------------------------------------------------------------------------------------------------------------------------------

### Dades del document

Número de DOGV
:   2820

Data del DOGV
:   05-09-1996

Secció del DOGV
:   ALTRES DISPOSICIONS

Número del document
:   1996/839128


Data del document
:   28-08-1996

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

ORDRE de 28 d'agost de 1996, de la Conselleria de Cultura, Educació i Ciència, per la qual es convoquen els XV Jocs Esportius de la Generalitat Valenciana.   
La Llei 4/1993 de l'Esport de la Comunitat Valenciana estableix en els seus principis rectors la pràctica esportiva com a factor que millora la salut, augmenta la qualitat de vida i el benestar social, i contribueix a la formació i el desenvolupament integral de la persona.  
L'esport de base, en els seus valors formatius, constructors de la personalitat i com a element de desenvolupament social de l'individu, necessita un complement inherent al fenomen esportiu: la competició.  
Els jocs esportius de la Generalitat Valenciana proposen aquest tipus d'activitat, però intenten que no es perda el rumb que ha de marcar la pràctica esportiva en els joves, amb caràcter multidisciplinar i amb una màxima continuïtat.  
Dins dels jocs esportius s'organitzaran trobades esportives que faciliten als disminuïts físics, psíquics i sensorials poder practicar aquells esports que els permeten les seues discapacitats.  
Els diversos ajuntaments, com a organitzadors en primera instància dels jocs municipals, han d'esforçar-se a obtenir la màxima participació individual i col·lectiva en les distintes modalitats esportives que puguen organitzar, i assegurar la competició durant la totalitat del curs escolar.  
Les escoles esportives municipals, amb la seua tasca de difusió i promoció de l'esport, han de fomentar que els esportistes formen, sota la tutela dels monitors esportius, equips i grups de competició en els seus respectius centres escolars, per tal d'augmentar l'activitat i el nombre d'encontres en els jocs municipals, tot respectant així els equips naturals.  
Els jocs autonòmics tenen un caràcter més selectiu, i hi participen els esportistes i els equips més destacats. Organitzats en diverses fases culminen amb les finals autonòmiques i donen accés a posteriors competicions nacionals.  
Les federacions tenen la tasca primordial de desenvolupar els respectius esports i de la formació de clubs esportius, entrenadors, jutges i àrbitres, que aglutinen el posterior desenvolupament dels nostres joves esportistes.  
Atés el desenvolupament que estan assolint les associacions de pares d'alumnes i entenent l'activitat esportiva com un complement indispensable del procés educatiu, cal que aquestes associacions col·laboren en l'organització dels jocs esportius a través dels consells escolars en els seus diferents àmbits.   
Amb l'adequada coordinació i corresponsabilitat entre els ajuntaments, les federacions esportives i la Conselleria de Cultura, Educació i Ciència, s'aconseguiran els diversos objectius que aquests jocs esportius es proposen.  
La Conselleria de Cultura, Educació i Ciència anima tots els participants directes, tots els tècnics i educadors que des dels diferents estaments fan possible el perfecte desenvolupament dels jocs esportius.  
Per tot això, a proposta de la Direcció General de l'Esport, i fent ús de les facultats que em confereix l'article 35 de la Llei 5/1983, de 30 de desembre del Govern Valencià,  
DISPOSE:  
Article únic  
Convocar els XV Jocs Esportius de la Generalitat Valenciana i aprovar les bases que els regiran, les quals figuren en l'annex d'aquesta ordre.  
DISPOSICIONS FINALS  
Primera  
S'autoritza el director general de l'Esport a executar aquesta ordre, així com a modificar les bases que se citen en l'annex adjunt, quan les circumstàncies així ho aconsellen per a l'adequat desenvolupament i organització de l'actualitat.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà interposar un recurs contenciós administratiu en el termini de dos mesos, comptats des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana. La interposició de l'esmentat recurs exigirà una comunicació prèvia a la Conselleria de Cultura, Educació i Ciència.  
Tot això, de conformitat amb el que es disposa en els articles 57 i 58 de la Llei Reguladora de la Jurisdicció Contenciosa Administrativa i l'article 110.3. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 28 d'agost de 1996  
La consellera de Cultura, Educació i Ciència,  
MARCELA MIRó PÉREZ  
ANNEX   
Bases dels XV Jocs Esportius de la Generalitat Valenciana  
Primera. àmbits d'actuació  
Els XV Jocs Esportius de la Generalitat Valenciana s'estructuren en els següents àmbits d'actuació.  
1.1. Jocs municipals  
Organitzats pels ajuntaments i d'acord amb les seues competències administratives, s'orienten cap a la promoció esportiva per tal d'assegurar l'oferta necessària per a cobrir els requisits de l'esport base, sempre d'acord amb la demanda esportiva que es produeix en cada cas.  
Aquests jocs tenen el suport de la Conselleria de Cultura, Educació i Ciència i estan assessorats tècnicament pel seu personal especialitzat quan ho demanen els diversos ajuntaments interessats.  
En la base 4.2. s'estableix un barem de participació en els jocs autonòmics. La determinació dels equips que es classifiquen segons aquest barem serà d'acord amb el criteri de l'ajuntament sense entrar en contradicció amb les bases de competició de l'esport de què es tracte.  
El principal objectiu d'aquests jocs ha de ser la promoció d'activitats físiques i esportives, tot complementant l'educació física com a instrument formatiu, educatiu i socialitzador.  
1.2. Jocs autonòmics  
Els jocs autonòmics estan organitzats directament per la Conselleria de Cultura, Educació i Ciència, per mitjà de la Direcció General de l'Esport i en col·laboració amb les federacions esportives implicades en els jocs esportius, amb les quals s'acordarà la redacció de les bases de competició de cada esport que regularan el desenvolupament de les competicions i l'organització de les activitats dins de l'àmbit de l'esport base. En tot cas, es realitzarà una competició única; no obstant això, es podran establir divisions de competició en aquells esports que ho necessiten.  
L'objectiu prioritari d'aquests jocs és incrementar progressivament els nivells de competició i possibilitar així el màxim rendiment controlat dins de cada etapa del desenvolupament esportiu del jove. D'aquesta manera, s'incrementarà la base esportiva i es mantindran sempre els criteris didàctics, metodològics i pedagògics de l'aprenentatge i el desenvolupament esportiu.  
1.3 Educació especial  
Es dirigirà una especial atenció als encontres de disminuïts físics, psíquics i sensorials, i s'estructuraran els esports, les categories, els nivells, les fases de competició i el calendari en funció de les inscripcions que es realitzen, així com les necessitats dels practicants. Les inscripcions es formalitzaran en les direccions territorials abans del 23 de gener de 1997.  
Segona. Participants  
Els jocs esportius de la Generalitat Valenciana es planifiquen per a xiquets i joves en les primeres etapes d'aprenentatge i pràctica esportiva.  
Per a poder participar-hi, cal pertànyer a centres educatius, clubs esportius o a qualsevol entitat pública o privada, degudament legalitzada, segons categories expressades en la base 3 i d'acord amb les bases de competició de l'esport de què es tracte. Per a participar en els jocs autonòmics, els ajuntaments es responsabilitzaran, d'acord amb aquestes bases, dels equips que ells designen i que procedisquen del seu àmbit d'actuació.  
Així mateix, podran participar en els jocs els disminuïts físics, psíquics i sensorials, amb les mateixes condicions que la resta dels esportistes.  
Tercera. Categories  
S'estableixen les següents categories per sexes segons l'any de naixement.  
Benjamí femení, benjamí masculí, i/o benjamí mixt, anys 1987/88  
Aleví femení i aleví masculí, anys 1985/86  
Infantil femení i infantil masculí, anys 1983/84  
Cadet femení i cadet masculí, anys 1981/82  
Juvenil femení\* i juvenil masculí\*, anys 1979/80.  
\* Aquestes categories es programen per a escolars de centres d'ensenyament, públics o privats, que no tinguen en cap moment de la temporada llicència federada en la modalitat en què s'inscriuen. És una competició d'àmbit local, o intermunicipal, si així ho acorden els respectius municipis, que no permet la continuïtat en fase autonòmica.   
Excepcionalment, les categories es podran modificar d'acord amb les bases de competició de cada esport que s'acorden amb la federació autonòmica corresponent i que estiguen estipulades en l'àmbit nacional.  
Quarta. Modalitats, fases i calendari de competició  
Les fases de competició, atenent les diferents categories, es recullen en el següent quadre:  
 Jocs municipals Jocs autonòmics  
Categoria fase fase  
Benjamí Municipal   
Aleví Municipal/intermunicipal   
Infantil Municipal/intermunicipal Autonòmica  
Cadet Municipal/intermunicipal Autonòmica  
Juvenil Municipal/intermunicipal   
4.1. Jocs municipals  
Suposen la primera fase de competició dins dels jocs esportius de la Generalitat Valenciana.  
4.1.1. Fase municipal  
L'organització de la competició i les modalitats esportives de les fases municipals seran decisió del mateix ajuntament organitzador, vista la demanda esportiva que en cada municipi es produïsca. Aquells ajuntaments que organitzen una competició podran classificar per a la fase autonòmica els seus equips proporcionalment al volum de participació, segons el barem que apareix en la base 4.2.  
El calendari dels jocs municipals ha de perllongar-se durant el curs escolar 1996/97, encara que ha de possibilitar la incorporació dels equips o esportistes més destacats als jocs autonòmics, i, en cas que aquests siguen eliminats d'aquesta competició, puguen reincorporar-se a l'activitat local.  
Els ajuntaments designaran i comunicaran per escrit a la direcció territorial corresponent els equips d'esports d'associació classificats al seu municipi per a participar en els jocs autonòmics, adjuntant-hi la relació nominal dels jugadors, abans del dia 23 de gener de 1997.  
4.1.2. Fase intermunicipal  
Suposa la primera fase de competició junt amb la fase municipal i es desenvolupa simultàniament a aquesta, per a aquells esports i/o categories en què, per la reduïda participació, els seus ajuntaments no organitzen jocs municipals. En aquest cas, s'organitzarà una fase amb lligues en grups d'equips per proximitat geogràfica. Aquesta competició s'iniciarà el mes de novembre de 1996, coordinada per les direccions territorials, i finalitzarà pel gener de 1997, moment en què s'uniran els equips classificats junt amb els procedents de la fase municipal per a participar en els jocs autonòmics.  
4.2. Jocs autonòmics  
Els jocs autonòmics s'iniciaran durant el mes de febrer de 1997 i s'organitzaran únicament en aquells esports i/o modalitats que aconseguisquen formar grups de competició amb 6 equips com a mínim, per categoria i província, i/o un mínim de 16 esportistes per categoria i província, en les modalitats individuals.  
Excepcionalment, es podran organitzar jocs autonòmics en aquells esports que, per la seua especial transcendència o interés esportiu, es considere necessari.   
La competició en tots els esports programats es considerarà competició única. No obstant això, en aquells esports que per les seues característiques pròpies així ho requerisquen, es podran establir nivells de competició. En tot cas, la composició i l'accés a aquests nivells quedarà reflectida en les corresponents bases de competició de cada esport.  
La Direcció General de l'Esport, de comú acord amb la federació respectiva, podrà modificar l'estructura de competició en aquells esports que per les seues especials característiques d'implantació així s'aconselle.   
Els jocs autonòmics s'estructuren en fase autonòmica i final autonòmica.  
4.2.1 Fase autonòmica:  
La classificació d'equips de les categories infantil i cadet per als jocs autonòmics es realitzaran de forma proporcional a la participació registrada en la fase municipal o intermunicipal, segons el següent quadre:  
Participació   
Núm. equips   
fase municipal Inscripció màxima  
o intermunicipal Fase autonòmica   
1-62 8  
59-21 3  
03-87 8  
24 o més 4  
Independentment del barem anterior, cada ajuntament podrà inscriure en categoria infantil l'equip del centre escolar millor classificat de la seua fase municipal. Igualment, es podrà classificar l'equip del centre escolar millor classificat de les fases intermunicipals organitzades.  
En la categoria infantil s'establiran dues lligues diferenciades, dins d'una competició única, una per centres escolars i una altra amb la resta d'entitats inscrites.   
4.2.2 Final autonòmica  
El sistema de competició per a aquestes finals es programarà conjuntament amb la federació i es reflectirà en les bases de competició corresponents.  
Atesa la diferenciació de lligues descrita per a la categoria infantil, a la final autonòmica assistiran els millors equips classificats de la lliga de centres escolars i de la lliga de la resta d'entitats.  
4.3. Fase nacional  
Les fases nacionals estaran organitzades pel Consell Superior d'Esports i es regiran per les condicions econòmiques i tècniques que aquest organisme marque. La Direcció General de l'Esport coordinarà i regularà l'accés i la representació de la Comunitat Valenciana d'acord amb la normativa de les esmentades fases.  
Un mateix equip no podrà representar la Comunitat Valenciana en més d'una de les competicions d'àmbit estatal.  
Cinquena. Inscripcions  
Per a participar en els jocs esportius caldrà formalitzar la inscripció. Aquesta es formalitzarà per mitjà del butlletí d'inscripció de l'entitat i els fulls de composició d'equips per a cada esport i categoria, detallant els components de l'equip i els entrenadors i delegats.  
La Conselleria de Cultura, Educació i Ciència, a través de les direccions territorials, facilitarà als ajuntaments i les federacions els impresos corresponents.  
La inscripció dels XV Jocs Esportius suposarà l'acceptació d'aquesta ordre, de les bases de competició corresponents i també de la normativa de disciplina esportiva vigent.  
Excepcionalment, en els esports que, per les especials característiques de la seua temporada esportiva així ho requerisquen, la Direcció General de l'Esport podrà acordar amb la federació corresponent uns altres terminis i llocs d'inscripció, els quals es detallen a continuació, i en aquest cas caldrà reflectir-ho en les bases de la competició.  
En qualsevol cas, la composició d'un equip no podrà variar a partir de la seua participació en els jocs autonòmics.   
5.1. Categories benjamí, aleví, infantil i juvenil:  
Els butlletins d'inscripció de l'entitat i els fulls de composició de l'equip es presentaran en els respectius ajuntaments per a aquestes categories, abans del dia 11 d'octubre de 1996.  
Una vegada rebudes i estudiades totes les inscripcions en els jocs, es confeccionaran els calendaris de competició dels esports en què es puga organitzar la competició.   
Cada ajuntament enviarà a la secció d'esports de la direcció territorial de la seua província, abans del dia 18 d'octubre de 1996, la següent documentació degudament emplenada:  
- Còpia del butlletí d'inscripció que haja presentat cadascuna de les entitats de la localitat.  
- Full de composició de cadascun dels equips que les entitats locals hagen inscrit. Per cada equip s'enviaran dues còpies a les direccions territorials.  
- Calendari dels jocs municipals en cas que s'organitzen.  
- Relació dels esports i els equips en què no es puga organitzar una competició en categoria infantil.  
D'aquests quatre documents es quedarà una còpia l'ajuntament. Les entitats inscrites guardaran una còpia del butlletí d'inscripció i de cadascun dels fulls de composició d'equip, dels que presenten.  
En la categoria infantil, per tal que els centres educatius puguen participar en el Campionat Nacional Infantil per a Centres Escolars, que convoca el Consell Superior d'Esports, caldrà presentar un certificat del director del centre acreditant que els components de l'equip estan matriculats en aquest centre des de setembre de 1996, alhora que presenten el full de composició d'equips i realitzen la inscripció en els jocs autonòmics.   
5.2. Categoria cadet  
Els butlletins d'inscripció de l'entitat i els fulls de composició d'equips es presentaran en cadascuna de les direccions territorials o en la federació esportiva corresponent, abans del dia 18 d'octubre de 1996.  
Les federacions entregaran les inscripcions registrades a les direccions territorials el 21 d'octubre i aquestes enviaran a cada ajuntament les corresponents a cadascun d'ells, indicant-hi a quines localitats es pot realitzar la fase municipal d'aquesta categoria. Les direccions territorials, en coordinació amb les respectives federacions i els ajuntaments implicats, assumiran l'organització de les fases intermunicipals.  
Sisena. Documentació  
La documentació necessària per a poder participar en cada categoria serà:  
En les categories benjamí i aleví:  
- Full de composició d'equips.  
En les categories infantils:  
- Full de composició d'equips.  
- Llicència esportiva dels jocs.  
- Document nacional d'identitat o passaport individual a partir dels jocs autonòmics.  
En les categories cadets i juvenils:  
- Full de composició d'equips.   
- Llicència esportiva dels jocs.  
- Document nacional d'identitat o passaport individual.  
Igualment, caldrà presentar els documents segons les categories indicades anteriorment en tots els encontres dels jocs autonòmics i s'hauran de posar a disposició dels àrbitres, jutges, representants federatius i de la Conselleria de Cultura, Educació i Ciència sempre que es demanen.  
Els ajuntaments podran lliurar les oportunes llicències esportives dels jocs en la fase municipal, d'acord amb el model que facilitarà la Direcció General de l'Esport.  
Els delegats i entrenadors tenen l'obligació de presentar en la mesa arbitral o als jutges de la prova la llicència per a actuar com a tals.  
Setena. Finançament  
La Conselleria de Cultura, Educació i Ciència subvencionarà els jocs municipals en les fases municipal o intermunicipal, d'acord amb l'ordre que regula la concessió de subvencions destinades a municipis per a l'organització dels jocs esportius de la Generalitat Valenciana. Per a obtenir aquesta subvenció, els ajuntaments hauran d'haver presentat la documentació a què es refereix el punt 5 d'aquestes bases, dins del termini previst, així com formalitzar la corresponent sol·licitud i a complir els altres requisits que s'estableixen en la citada ordre.  
La Conselleria de Cultura, Educació i Ciència disposarà dels mitjans adequats per al desenvolupament dels jocs autonòmics, tant en les fases eliminatòries com en les finals autonòmiques, segons els acords amb cadascuna de les federacions.  
Vuitena. Assistència mèdica  
El Servei Valencià de Salut prestarà atenció mèdica sanitària als participants inscrits en els jocs esportius de la Generalitat Valenciana per mitjà de la seua xarxa d'assistència.  
Novena. Material de competició  
En la fase autonòmica tots els equips d'esports d'associació que siguen designats per a jugar a casa seran els responsables d'aportar per a cada encontre el material necessari i la instal·lació adequada. Quan es designe un camp de joc neutral, cada equip aportarà un baló reglamentari per al seu desenvolupament.  
 Deu. Règim disciplinari  
D'acord amb l'article 68 de la Llei 4/1993 de l'Esport de la Comunitat Valenciana, l'exercici de la potestat disciplinària correspon a les diferents persones físiques, jurídiques i entitats, segons les respectives competències.  
A l'efecte de resoldre les qüestions suscitades en matèria de disciplina esportiva, es crearan els següents nivells i àmbits de comité de competició:  
a) En primera instància:  
- Jocs municipals: amb la composició que estime oportuna cada ajuntament.  
- Jocs autonòmics: el comité de competició de la federació corresponent assistit pel responsable federatiu dels jocs esportius de la Generalitat Valenciana i un representant de la Conselleria de Cultura, Educació i Ciència.  
Quan es tracte d'una final autonòmica per concentració, podrà constituir-se un comité de competició únic, que decidisca en cas d'urgència.  
b) En segona i última instància, el Comité Valencià de Disciplina Esportiva, que posarà fi a la via administrativa.